**Ψήφισμα της 12/9/2016 Συνεδρίασης του Δημοτικού Συμβουλίου του Δήμου Θεσσαλονίκης για την απώλεια του Αναστασίου Μπίλλη**

**ΑΠΟΦΑΣΙΣΕ ΟΜΟΦΩΝΑ**

Ο Δήμαρχος, ο Πρόεδρος και το Δημοτικό Συμβούλιο Θεσσαλονίκης εκφράζουν τα θερμά τους συλλυπητήρια για την απώλεια του Αναστασίου Μπίλλη, ενός από τους μεγάλους ευεργέτες της Θεσσαλονίκης, ο οποίος άφησε σπουδαία κληρονομιά στην πόλη, στη σύζυγό του Ιουλία και την οικογένειά του.

Με δωρεές του Αναστάσιου Μπίλλη και της συζύγου του Ιουλίας, δημιουργήθηκε το Κέντρο Ιστορίας Θεσσαλονίκης (1995), το Μπίλλειο Οδηγικό Κέντρο – ΣΕΟ (1998), το Μπίλλειο Κέντρο Ορχηστικής Τέχνης του Δήμου Θεσσαλονίκης (1992), το Μπίλλειο Νηπιαγωγείο (1986) στον συνοικισμό Βότση, το Κέντρο Ανοιχτής Προστασίας Ηλικιωμένων Τριανδρίας (1989), ο Κήπος της Στοργής στο Νοσοκομείο Παπανικολάου (2001) και η Μπίλλειος Στέγη Νηπίων Καλαμαριάς (2011).

Παράλληλα, το ζεύγος των δωρητών συνέβαλε σημαντικά στην αποπεράτωση του κτιρίου του Ιδρύματος Μελετών Χερσονήσου του Αίμου και θεσμοθέτησε αθόρυβα και διακριτικά, ένα πολύ μεγάλο πρόγραμμα ευεργεσιών στην πόλη της Θεσσαλονίκης καθώς και προγράμματα βραβείων για την προαγωγή της τοπικής ιστορίας.

Ο Αναστάσιος Μπίλλης τιμήθηκε με το Χρυσό Σταυρό του Τάγματος του Φοίνικος, ενώ το έτος 2008 ο Πρόεδρος της Ελληνικής Δημοκρατίας του απένειμε το ανώτατο παράσημο της Ελληνικής Πολιτείας.